
Háztáji gazdaság létrehozása fiatal gazdálkodóknak kiírt pályázat segítségével

Dolgozatom témája már korábban felkeltette az érdeklődésemet.
Közel áll hozzám a mezőgazdaság, születésemtől kezdve egy Bács-Kiskun megyei településen, Jakabszálláson élek. Az ott élők többsége mezőgazdasággal foglalkozik, ahogyan szüleim is. Gyerekkoromtól kezdve lehetőségem volt figyelemmel kísérni a mezőgazdaságban rejlő lehetőségeket, kockázatokat és a munka fizikai kihívásokkal teli oldalát is megtapasztaltam.
A TDK dolgozat megírásával célom a lehívható agrártámogatások, kiváltképp a pályakezdők segítségére nyújtandó Fiatal gazdálkodók induló támogatásának részletes bemutatása volt. Ahhoz, hogy eljussak a megfelelő pályázathoz, meg kellett vizsgálni a mezőgazdasághoz kapcsolódóan elérhető támogatásokat. Az adott tények alapján, miszerint egy falun élő fiatal az agrárium által kínált lehetőségekből szeretne megélni, és tulajdonába tudhat egy tanyát, egyértelműen a fiatal gazdálkodók megsegítését célzó támogatására esett a választás. A dolgozatban konkrét számításokkal és a mellékletben elhelyezett űrlapokkal ismertettem a pályázatírás menetét, annak megírásához szükséges tudnivalókat.

Annak érdekében, hogy a pályázat mind forma, mind tartalmi szempontoknak megfeleljen, szükség volt a tanulmányaim során megszerzett ismereteket és tapasztalatokat tovább bővíteni szakirodalom-kutatás révén és megírt, beadott pályázatok tanulmányozásával.



